**УПУТСТВО ЗА ПОДНОШЕЊЕ ПРИЈАВЕ НА**

**ЈАВНИ КОНКУРС ЗА ФИНАНСИРАЊЕ ПРОЈЕКАТА УДРУЖЕЊА ЗА 2016.ГОДИНУ КОЈИ СУ УСМЕРЕНИ КА УНАПРЕЂЕЊУ САОБРАЋАЈНОГ ВАСПИТАЊА И ОБРАЗОВАЊА НА ПОДРУЧЈУ ГРАДСКЕ ОПШТИНЕ ВОЖДОВАЦ**

**фебруар, 2016. године**

Овим упутством ближе се уређују услови, критеријуми и поступак доделе средстава удружењима са седиштем на територији града Београда за финансирање пројеката удружења за 2016.годину који су усмерени ка унапређењу саобраћајног васпитања и образовања на подручју Градске општине Вождовац у две целине, и то:

1. ПОДРШКА ИМПЛЕМЕНТАЦИЈИ ПРОЈЕКАТА УНАПРЕЂЕЊА САОБРАЋАЈНОГ ВАСПИТАЊА И ОБРАЗОВАЊА ДЕЦЕ ПРЕДШКОЛСКОГ УЗРАСТА
2. ПОДРШКА ИМПЛЕМЕНТАЦИЈИ ПРОЈЕКАТА УНАПРЕЂЕЊА САОБРАЋАЈНОГ ВАСПИТАЊА И ОБРАЗОВАЊА ДЕЦЕ УЗРАСТА ОД 1. ДО 4. РАЗРЕДА ОСНОВНЕ ШКОЛЕ

Додела средстава удружењима за пројекте врши се путем овог јавног конкурса.

1. **ЦИЉЕВИ КОНКУРСА**

Општи циљ финансирања пројекта удружења из области безбедности саобраћаја je унапређењe безбедности саобраћаја на путевима на подручју Градске општине Вождовац.

Посебни циљ финансирања пројекта је:

- Унапређење саобраћајног васпитања и образовања предшколске и школске деце узраста од 1. до 4.разреда основне школе на подручју Градске општине Вождовац.

1. **ПРАВО НА ПОДНОШЕЊЕ ПРИЈАВА**

Подносиоци пријаве морају да буду удружења регистрована у Агенцији за привредне регистре са седиштем на територији града Београда у сагласности са Законом о удружењима („Службени гласник РС“, број 51/09 и 99/11 – др.закони) и која, сагласно одредбама свог оснивачког акта и статута, остварују циљеве у области саобраћаја, док партнери у пројекту могу бити сва правна лица.

* Подносиоци пријаве могу поднети највише по једну пријаву у свакој од целина.

1. **ОБАВЕЗНА ДОКУМЕНТАЦИЈА ЗА ПОДНОШЕЊЕ ПРИЈАВА:**

Подносиоци пријаве достављају следећу документацију:

* пријавни формулар у штампаној верзији - потписан и оверен печатом удружења са предлогом буџета пројекта који је саставни део пријавног формулара;
* фотокопију оснивачког акта, односно Статута удружења, на основу којих се доказује да остварују циљеве у области саобраћаја;
* потписане и печатиране протоколе о сарадњи са свим партнерима на пројекту (уколико постоје);
* позитивне референце (уколико их има, на пример: писма препоруке и писма подршке);
* и друга документација којом се доказује испуњење критеријума.

Онај подносилац који конкурише у обе целине дужан је да достави попуњен и печатиран пријавни формулар за сваку од целина, а осталу обавезну документацију у једном примерку.

Комисија задржава право да поред наведених затражи и друга документа и доказе битне за одлучивање о поднетој пријави, као и да тражи објашњење и умањења у предложеном буџету по појединим ставкама.

Напомена**:** Уколико подносилац пријаве не поднесе конкурсом утврђену документацију (осим позитивних референци, потписаних и печатираних протокола о сарадњи са свим партнерима на пројекту које подноси уколико има), пријава ће бити одбачена као непотпуна.

**4. УСЛОВИ ЗА ПОДНОШЕЊЕ ПРИЈАВА**

Подносилац пријаве мора да испуњава следеће услове:

* да је директно одговоран за припрему и управљање пројектом, а не да делује као посредник;
* да су измирени сви доспели порези, доприноси и друге јавне дажбине у складу са прописима Републике Србије (изјава подносиоца пријаве под пуном моралном, материјалном и кривичном одговорношћу, тач.9 пријавног формуара);
* да се против удружења или одговорних лица у удружењу не воде поступци пред надлежним судовима (изјава подносиоца пријаве под пуном моралном, материјалном и кривичном одговорношћу, тач.9 пријавног формуара);
* да подносилац пријаве није добио нити је у поступку добијања средстава од другог донатора у укупном траженом износу односно недостајућих средстава за предлог пројекта којим конкурише (изјава подносиоца пријаве под пуном моралном, материјалном и кривичном одговорношћу, тач.9 пријавног формуара);
* да се пројекат реализује најкасније до 30.6.2016.године (тач.3 пријавног формуара).

Услови се односе на обе целине.

**5. РАСПОДЕЛА ФИНАНСИЈСКИХ СРЕДСТАВА**

* + Максималан износ за финансирање или суфинансирање пројекта удружења је у оквиру целине I. до 600.000,оо динара, а у целини II. до 1.900.000,оо динара.
  + Средства се могу доделити само за пројекте чији је циљ некомерцијалан. Средства се не могу користити за стварање профита.
  + Динамика плаћања је 100% авансно од укупно одобреног буџета, након потписивања уговора о финансирању пројекта. Након реализације пројекта, реализатор је у обавези да достави коначан и детаљан Извештај о рализацији активности, финансијски Извештај о утрошеним целокупним средствима и да оправда сва утрошена средства, у супротном ће Давалац средстава бити приморан да активира меницу за повраћај средстава.

**6. КРИТЕРИЈУМИ ЗА ДОДЕЛУ ФИНАНСИЈСКИХ СРЕДСТАВА**

Комисија ће приликом разматрања потпуних и благовремених пријава, за доделу финансијских средстава, посебно вредновати следеће критеријуме за избор пројеката:

* + Квалитет пројекта (изводљивост, могућност развијања пројекта и његова одрживост, оригиналност, актуелност теме, оправданост и др.);
  + Циљеви који се постижу (обим задовољавања јавног интереса, степен унапређења безбедности саобраћаја на путевима на територији Градске општине Вождовац и др);
  + Циљна група и начин укључивања (величина циљне групе, активно/пасивно укључивање и др);
  + Претходне активности и искуство удружења у области унапређења безбедности саобраћаја (доказује се достављањем реализованих пројеката, писама препоруке и подршке и др);
  + Економичност буџета пројекта, усклађеност буџета са планираним активностима (Комисија може тражити објашњења у вези са буџетом и умањења по појединим ставкама. Стога је у интересу подносиоца пријаве да направи реалан и економски оправдан буџет.);
  + Сарадња са другим субјектима у реализацији пројекта;
  + Број успешно реализованих пројеката у претходне три календарске године са организационим јединицама Градске управе града Београда, односно са Саветима Градске општине Вождовац, или од стране других донатора;
  + Ефекти пројекта;

Критеријуми се односе на обе целине.

**7. ТРОШКОВИ КОЈИ СЕ ФИНАНСИРАЈУ ИЗ ДОБИЈЕНИХ СРЕДСТАВА**

* + Додељеним средствима могу се финансирати само оправдани трошкови, односно реални трошкови.
  + Трошкови се морају евидентирати на рачунима који гласе на корисника средстава и који су предвиђени буџетом пројекта.

**Неприхватљиви** трошкови предлога пројекта су:

* трошкови активности на припреми предлога пројеката;
* трошкови који се не односе на период имплементације пројекта;
* заостали дугови и камате;
* трошкови набавке опреме која није неопходна за реализацију пројектних активности;
* куповина канцеларијског намештаја;
* трошкови адаптације објеката;
* трошкови такси превоза;
* трошкови који се већ финансирају из других извора;
* плаћање истих лица по различитом основу у оквиру реализације једног пројекта. Једно лице може обављати више различитих функција и активности (нпр. менаџер пројекта и тренер на пројекту), али не може бити плаћено из буџета пројекта по оба основа, већ само по једном.

**8. НАЧИН ПОДНОШЕЊА ПРИЈАВА**

Пријаве се подносе препорученом поштом или доставом на писарници Градске општине Вождовац на адресу:

**Градска општина Вождовац,**

**Устаничка 53,**

**Београд**

Предлози пројеката морају бити достављени у запечаћеној коверти и са назнаком (читко и штампаним словима написано):

ПРИЈАВА НА ЈАВНИ КОНКУРС ЗА ФИНАНСИРАЊЕ ПРОЈЕКАТА УДРУЖЕЊА ЗА 2016.ГОДИНУ КОЈИ СУ УСМЕРЕНИ КА УНАПРЕЂЕЊУ САОБРАЋАЈНОГ ВАСПИТАЊА И ОБРАЗОВАЊА НА ПОДРУЧЈУ ГРАДСКЕ ОПШТИНЕ ВОЖДОВАЦ

Подносиоци који конкуришу у обе целине достављају у једној коверти два пријавна формулара (за сваку целину по један) и осталу документацију у једном примерку.

На полеђини коверте обавезно навести назив и адресу подносиоца пријаве.

Пријаве послате на други начин (факсом или е-mail-ом) или достављене на друге адресе, неће се разматрати.

Конкурс се објављује на званичној интернет страници Градске општине Вождовац (www.vozdovac.rs).

Конкурсну документацију подносиоци програма могу преузети са званичног сајта Градске општине Вождовац (www.vozdovac.rs).

Комисија од подносиоца пријаве има право да тражи додатна објашњења као и додатну документацију на увид.

Рок за подношење пријава на конкурс је 15 (петнаест) дана од дана његовог објављивања.

**9. ОДЛУКА О ДОДЕЛИ СРЕДСТАВА**

Комисија води записник о спроведеном поступку јавног конкурса и сачињава предлог одлуке о избору пројеката којима се из буџета Градске општине Вождовац додељују средства. Записник и предлог одлуке Комисија доставља председнику градске општине Вождовац у року од седам дана од дана истека рока за подношење пријава на јавни конкурс.

Председник Градске општине Вождовац, на основу записника и предлога одлуке Комисије, доноси одлуку о избору пројеката организација у року од 15 дана од дана пријема записника и предлога одлуке.

Комисија обавештава учеснике у поступку о резултатима јавног конкурса у року од осам дана од доношења одлуке о избору пројекта.

Учесници јавног конкурса имају право да Већу градске општине Вождовац поднесу приговор у року од осам дана од дана достављања одлуке о избору пројекта. Веће Градске општине Вождовац одлучује о поднетом приговору у року од 15 дана од дана пријема приговора.

Одлука о избору пројеката објављује се на званичној интернет страници Градске општине Вождовац у року од осам дана од дана коначности одлуке.

Председник градске општине Вождовац закључује уговоре о финансирању и пројеката у року од 15 дана од дана коначности одлуке о избору програма и пројекaта.

**10. ОБАВЕЗЕ КОРИСНИКА СРЕДСТАВА**

Средства која се одобре за реализацију пројекта јесу наменска средства и могу да се користе искључиво за реализацију конкретног пројекта. Све активности се морају спровести на територији градске општине Вождовац. Међусобна права и обавезе између даваоца средстава (Градске општине Вождовац) и корисника средстава (подносилац пријаве) биће регулисана уговором. Корисник средстава је дужан да надлежном органу, у сваком моменту, омогући контролу реализације пројекта и увид у сву потребну документацију.